Walter Rudolf Hess

Hess, Walter Rudolf. (Frauenfeld, 1881-Locarno, 1973) Fisiólogo suízo. Doutorouse en Oftalmoloxía en 1906 e estudiou Fisioloxía na Universidade de Bonn. Foi profesor da Universidade de Zurich, onde dirixiu o Instituto de Fisioloxía. Investigou o sistema nervioso autónomo, que controla as funcións automáticas do corpo e divídese en simpático (excitador) e parasimpático (inhibidor). Desenvolveu o método da estimulación eléctrica do sistema nervioso, que aplicou en experimentos con cans e gatos para localiza-los centros nerviosos que rexen determinados comportamentos automáticos. En particular, localizou a sede do sistema nervioso autónomo na base do cerebro, o hipotálamo e o bulbo raquídeo. Mediante estimulación eléctrica conseguía provocar comportamentos relativamente complexos nos animais de experimentación, sen que estivesen presentes os estímulos que ordinariamente os producen. Por exemplo, facía que un gato se comportase como se estivese perante un can hostil. En 1949 concedéuselle o premio Nobel de Fisioloxía e Medicina polo descubrimento dos centros de control do sistema nervioso autónomo. Entre as súas obras destaca A bioloxía da mente (1964)